A BIZOTTSÁG 240/2005/EK RENDELETE
(2005. február 11.)
a tej- és tejtermékágazatban a 2294/2000/EK és az 1369/2002/EK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre (1) és különösen annak 31. cikke (10) bekezdésének harmadik francia bekezdésére, valamint 31. cikke (14) bekezdésére,
mivel:
(1)
Az 1255/1999/EK rendelet 31. cikk. (10) bekezdés harmadik francia bekezdése előírja, hogy a differenciált visszatérítések esetében a visszatérítést annak bizonyítását követően lehet kifizetni, hogy a termék elérte az engedélyen feltüntetett rendeltetési helyet, vagy egy másik olyan rendeltetési helyet, amelyre visszatérítést rögzítettek. Kivételeket lehet tenni e szabály alól, feltéve hogy meghatározták azokat a feltételeket, amelyek egyenértékű biztosítékot nyújtanak.
(2)
Ilyen kivételeket ír elő a differenciált visszatérítések esetén a rendeltetési helyre érkezés igazolása tekintetében a tej- és tejtermékpiac közös szervezéséről szóló 1255/1999/EK tanácsi rendelet 31. cikkének (10) bekezdésétől való eltérésről, valamint egyes tejtermékekre vonatkozó legalacsonyabb export-visszatérítések alkalmazására vonatkozó részletes szabályok megállapításáról szóló, 2000. október 16-i 2294/2000/EK bizottsági rendelet (2) és a differenciált visszatérítések esetében a rendeltetési helyre történő megérkezés igazolása tekintetében az 1255/1999/EK tanácsi rendelet 31. cikkének (10) bekezdésétől történő eltérésről, valamint az egyes tejtermékekre vonatkozó legalacsonyabb export-visszatérítési ráta alkalmazására vonatkozó részletes szabályok megállapításáról szóló, 2002. július 26-i 1369/2002/EK bizottsági rendelet (3).
(3)
A tejre és a tejtermékekre vonatkozó export-visszatérítések rögzítéséről szóló, 2004. február 26-i 351/2004/EK bizottsági rendelet (4)2004. február 27-től differenciált visszatérítéseket vezetett be az összes tejtermék rendeltetési helye szerint. Ugyanettől a naptól kezdődően a tej és tejtermékek kivitele tekintetében a 800/1999/EK rendelettől való eltérésről szóló, 2004. március 19-i 519/2004/EK bizottsági rendelet (5) rendelkezett annak igazolására vonatkozóan, hogy a behozatal vámalakiságai egy harmadik országban végrehajtásra kerültek.
(4)
A 2294/2000/EK és az 1369/2002/EK bizottsági rendelet már nem releváns, így hatályon kívül kell őket helyezni.
(5)
Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 2294/2000/EK és az 1369/2002/EK rendelet hatályát veszti.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó minden tagállamban.
Kelt Brüsszelben, 2005. február 11-én.